Motorbedryf bly SA se reddingsboeiArgieffoto (Foto: Admiral_Lebioda/Pixabay) Dit is geen geheim dat ŉ reusepersentasie van ons land se inkomste van die motorbedryf afkomstig is nie. Die motorbedryf dra ŉ allemintige 6,8% by tot ons bruto binnelandse produk (BBP). Covid-19 en die inperkings oor die afgelope 18 maande het omtrent verwoesting gesaai in dié bedryf. Die syfers vir 2021 verbaas almal egter nog elke maand. Die mark spring sterk terug en dit wil lyk of ons die vooruitskatting van amper 500 000 verkoopte eenhede sal haal. In Oktober 2021 het die algehele motorbedryf 41 035 eenhede plaaslik verkoop en 23 685 eenhede uitgevoer. Die top-6 vervaardigers is Toyota (9 928), Volkswagen (5 975), Nissan (3 059), Hyundai (2 804), Suzuki (2 593) en Renault (2 480). Kia (2 343), Haval (2 330), Ford (2 148) en Isuzu (1 934) rond die top-10 af. “Die nuwe voertuigmark herstel blykbaar sterk, ondanks aanvraag wat tans meer is as wat die bedryf kan lewer,” sê Lebogang Gaoaketse, hoof van bemarking en kommunikasie by WesBank. “Ná die inperking in die middel van die jaar presteer die mark sterk in die tweede helfte van die jaar en handel al vir drie maande bó 40 000 eenhede per maand.” Die sterkste uitvoerder is Volkswagen (6 853), tweede is Toyota (5 509), dán Ford (5 026) en die laaste groot uitvoerder is BMW (4 300). Die sterkste enkele model in Suid-Afrika bly Toyota se Hilux met 2 470 eenhede wat in Oktober verkoop is. Daarop volg Volkswagen se Polo met 1 693 eenhede. Renault se Kiger, ŉ nuweling vir die handelsmerk, skiet die ligte uit met 811 eenhede – meer as waarvoor dié handelsmerk gehoop het om te verkoop. Nóg ŉ lekker suksesverhaal vir die plaaslike ekonomie en bedryf is die sterk prestasie van die nuwe Nissan Navara wat weereens 650 eenhede skuif. Die bedryf word geen guns bewys deur die wêreldwye halfgeleier-mikroskyfiekrisis wat steeds verwoesting saai nie. Ford is ŉ sterk voorbeeld hiervan. Hulle het boonop nog uitdagings wat saam met die R15 miljard-belegging in die Silverton-aanleg gaan. Dié is besig om in hoë rat te skop sodat hulle reg is vir die splinternuwe Ranger in 2022.